Ditsem Nuus - Displaying items by tag: elektrisiteit
Ons wil graag, sonder om die beuel van enige politieke party te blaas, enkele sprekende mediaverklarings die afgelope week aanhaal, soos hierdie een van die VF Plus oor die vermoë van die ANC-bewind m.b.t. die toekoms van die land:
“Dit is goed dat die ANC kennis neem van die Vierde Industriële Revolusie wat werkgewers in die afsienbare toekoms nie so weerloos gaan laat teen arbeidswette en die weerbarstigheid van sy vakbond-vennote nie. Die vraag is of Suid-Afrika die elektrisiteit sal hê om dié uitdagings na die volgende vlak die toekoms in te neem. Verlede week het Eskom aangedui dat hy sukkel om in die aanvraag na elektrisiteit te voorsien.
“Intussen wil dit voorkom of Nedlac se lank verwagte energieplan steeds in die koue lê en wag op ideologiese verskille om uit die weg geruim te word aangesien nuwe metodes van kragopwekking wat minder op fossielbrandstof leun, werksverliese tot gevolg kan hê. Terwyl vakbonde en ander rolspelers stry oor die ideologiese feite van die energieplan, kyk maatskappye wat alternatiewe energie vervaardig, reeds elders om hul geld te belê aangesien daar meer sekerheid is. Daardie selfde maatskappye het verlede jaar R200 miljard in Suid-Afrika belê.
“Sommige lande beplan reeds vir die Vyfde Industriële Revolusie waar kunsmatige intelligensie se rol bepalend gaan word. Die ANC sukkel nog homself in rat te kry vir die vierde.
“Boonop moet die regering eers toesien dat Suid-Afrika se munisipaliteite weer begin funksioneer aangesien myne se oorlewing direk gekoppel is aan basiese munisipale dienste. ŉ Sprekende voorbeeld is Matjhabeng in die Vrystaat, moontlik die swakste munisipaliteit in die land. Die gebied rondom Welkom, Theunissen, Virginia, Odendaalsrus en Hennenman was eens welvarend in dié goudryke gebied. Die vlakke van dienslewering het egter só agteruitgegaan dat onmiddellike ingryping nodig is.
“Die voortbestaan van die myne word direk hierdeur geraak. Dit is moeilik om te sien hoe enige plan wat deur die ANC uitgevoer moet word, hierdie krisis gaan oplos. Of om Suid-Afrika op tegnologiese gebied die toekoms in te neem.”
Elektrisiteit vir SA – sleutel lê in bekostigbare sonkrag
Terwyl daar nog geen gerusstelling is oor die volhoubaarheid van Eskom as nasionale kragvoorsiener nie, behoort steeds indringend gesoek te word na alternatiewe kragoplossings op grootskaal. Van al die moontlike alternatiewe bronne bly die benutting van sonkrag die mees bekostigbare en ook die mees omgewingsvriendelike.
Dit geld veral die sentrale deel van die land as die primêre verspreidingsgebied van Ditsem Nuus en wel in besonder die Bo-Karoo met sy groot aantal sonskyn dae per jaar. In ‘n poging om in hierdie opsig te fasiliteer, behou Ditsem Nuus hierdie fokus op bekostigbare sonkrag. Op hierdie bladsy bied twee gevestigde verskaffers van sonkragstelsels buite die sentrale binneland uitstekende franchise-geleenthede vir entrepreneurs in die sentrale streek.
Bestaande en voornemende entrepreneurs in die elektrisiteitsektor word dus aangemoedig om van hierdie gulde geleenthede gebruik te maak wat gebied word deur Gener8 Sustainable Energy Solutions van Witbank (kontakpersoon Oscar Loreti by 082 3377 068) en AllSolar Renewable Energy Solutions met hoofkantoor te George (kontakpersoon Div de Villiers by 082 6455 657).
Terselfdertyd bied GeyserWorx van Johannesburg tegnologie vir songeisers wat waarskynlik nog nie algemeen in die binneland beskikbaar is nie. Sien gerus hul advertensie op hierdie bladsy en skakel hulle, ook vir bekostigbaarheid.
Ook dien in gedagte gehou te word die jaarlikse KragDag ekspo wat 8-10 Augustus 2019 te Diamantvallei Landgoed oos van Pretoria aangebied word en waar verseker verdere uitstekende uitstallings van innoverende sonkragoplossings sal wees. Meer inligting op hierdie stadium by www.kragdag.co.za.
Mini- en mikro-netwerke
Die groot probleem met elektrisiteitverskaffing in SA is natuurlik die monopolie wat Eskom hou en wat tans met hul probleme vir alle praktiese doeleindes die land gyselaar hou. Die voor die handliggende oplossing is ontbondeling van Eskom of dan ten minste drastiese desentralisasie van die reg van elektrisiteits-verskaffing.
Elders in Afrika het die toepassing van die konsepte van mini- en mikro-netwerke (mini and micro grids) al basie veld gewen en hul suksesvolle toepassing bewys. Die grootte van hierdie netwerke, gewoonlik sonkragstelsels of –plase, kan wissel – vanaf verskaffing vir hele dorpe of gemeenskappe tot gekombineerde verskaffing vir ŉ aantal huishoudings of besighede.
Volle besonderhede van mini- en mikro-netwerke sa verskaf en gedemonstreer word op die ekspo African Utility Week and POWERGEN Africa wat 14 tot 16 Mei 2019 gehou word in die Kaapstadse Konvensie-sentrum. Vir meer inligting besoek www.african-utility-week.com.